Brautskráning stúdenta Menntaskólans við Hamrahlíð 21. desember Brautskráðir voru 98 stúdentar frá Menntaskólanum við Hamrahlíð af fimm námsbrautum , þar af tveir stúdentar sem luku námi af tveimur brautum . Að þessu sinni útskrifuðust flestir af opinni braut eða 43 nemendur , 33 af náttúrufræðibraut , 13 af félagsfræðabraut , 8 af málabraut og 3 af listdansbraut . Þrír nemendur voru brautskráðir með ágætiseinkunn á stúdentsprófi , þ.e. vegin meðaleinkunn yfir 9,00 . Að þessu sinni var dúx skólans Sóley Halldórsdóttir nemandi á náttúrufræðibraut með 9,37 í meðaleinkunn . Sóley hlaut auk þess viðurkenningu fyrir framúrskarandi námsárangur í líffræði . Semidúx var Anna Magnúsdóttir Eirúnardóttir sem útskrifaðist af málabraut með 9,26 í meðaleinkunn en hún hlaut einnig viðurkenningu fyrir ágætan námsárangur í þýsku . Aðrir sem hlutu viðurkenningar voru : Kristín Helga Ágústsdóttir fyrir ágætan námsárangur og þriðju hæstu einkunn á stúdentsprófi . Baldvin Fannar Guðjónsson fyrir ágætan námsárangur í raungreinum og frönsku . Dagbjartur Kristjánsson fyrir ágætan námsárangur í sálfræði . Darri Freyr Þrastarson fyrir ágætan námsárangur í líffræði . Hildur Bragadóttir fyrir ágætan námsárangur í jarðfræði . Kristjana Karla Ottesen fyrir ágætan námsárangur í dönsku . Magna Þórey Guðbrandsdóttir fyrir ágætan námsárangur í efnafræði . Róbert Leó Þormar Jónsson fyrir ágætan námsárangur í stærðfræði frá Stærðfræðingafélagi Íslands . Sölva Magdalena Ramsey fyrir ágætan námsárangur í ensku . Ávarp fyrir hönd nýstúdenta fluttu Kormákur Logi Bergsson og Sóley Halldórsdóttir . Auk þess flutti ávarp Brynhildur Björnsdóttir formaður Nemenda - og hollvinasambands MH . Í kveðju rektors , Steins Jóhannssonar , til nýstúdenta minnti hann á mikilvægi menntunar . Menntunin getur verið verkfæri , verkfæri sem stúdentar nýta til góðra verka í þágu samfélagsins . Steinn minnti jafnframt á að niðurstaðan velti hins vegar á hverjum og einum hvernig hann / hún nýtir sín tækifæri til jákvæðra breytinga í samfélaginu . Kór skólans var í stóru hlutverki undir stjórn Hreiðars Inga Þorsteinssonar og flutti nokkur verk auk þess sem aðrir nemendur og nýstúdentar fluttu tónlist .